**NACIONALINĖ ŠVIETIMO AGENTŪRA**

KLAIPĖDOS „VYTURIO“ PROGIMNAZIJOS VEIKLOS TEMINIO

IŠORINIO VERTINIMO ATASKAITA

2023-06-07 Nr. A-73

Vilnius

**ĮVADAS**

**Vizito laikas** – 2023 m. gegužės 8–12 d.

**Išorinio vertinimo tikslas** – įvertinti kokybės krepšelį gavusios mokyklos padarytą pažangą.

Klaipėdos „Vyturio“ progimnazijos (toliau – progimnazija, mokykla) teminis išorinis vertinimas atliktas vadovaujantis Mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašu, patvirtintu Lietuvos Respublikos švietimo, mokslo ir sporto ministro 2021  m. liepos 22 d. įsakymu Nr. V-1321 „Dėl Mokyklų, siekiančių gauti kokybės krepšelį, skirtą mokinių ugdymo pasiekimams gerinti, sąrašo patvirtinimo“, Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Lietuvos Respublikos švietimo, mokslo ir sporto ministro 2023 m. sausio 4 d. įsakymu Nr. V-15 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2023 metų I pusmetį, vertinimo temos, klausimų ir rodiklių nustatymo“, Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“.

Vertinant mokyklos padarytą pažangą analizuoti šie dokumentai ir šaltiniai: 2015 m. visuminio išorinio vertinimo ataskaita, 2021, 2022 m. Nacionalinių mokinių pasiekimų patikrinimų (toliau – NMPP) rezultatai, mokinių pasiekimų ir pažangos suvestinės, Švietimo valdymo informacinėje sistemoje (toliau – ŠVIS) kaupiami duomenys, mokyklos interneto svetainėje skelbiama informacija, 2022 m. veiklos tobulinimo planas, 2022 metų veiklos tarpinė mokyklos veiklos plano įgyvendinimo ataskaita, 2022 metų mokyklos veiklos kokybės įsivertinimo rezultatai ir ataskaita, direktoriaus 2021, 2022 metų metinės veiklos ataskaitos, 2023–2025 metų strateginis, 2022, 2023 metų veiklos ir ugdymo planai. Priimant vertinimo sprendimus remtasi per vizitą vykusių vertintojų su mokyklos vadovais, mokytojais, mokiniais ir tėvais pokalbių metu surinkta informacija, ugdomųjų veiklų (pamokų ir kitų veiklų), mokyklos vidaus ir išorės erdvių stebėjimu, jų funkcionalumo ir panaudojimo įvertinimu.

1. **MOKYKLOS KONTEKSTAS**

Klaipėdos „Vyturio“ progimnazija įgyvendina pradinio ir pagrindinio ugdymo I dalies programas, nuo 2020 m. vykdo Ugdymo šeimoje programą, nuo 2006 m. kryptingo meninio (muzikinio) ugdymo programas (Klaipėdos miesto savivaldybės tarybos 2006 m. sausio 26 d. sprendimu Nr. T2-20). 2022 m. rugsėjo 1 d. duomenimis progimnazijoje ugdomi 645 mokiniai (2021 m. – 566 mokiniai, 2020  m. – 502 mokiniai). Mokykloje dirba 63 pedagoginiai darbuotojai ir 31 nepedagoginis darbuotojas, iš jų 9 mokytojo padėjėjai (2021 m. – 7 mokytojo padėjėjai). Vidutinis darbuotojų pedagoginis stažas – 17 m., vidutinis vadovų vadybinis stažas – 6 m., šiuo metu dirbanti vadybinė komanda kartu dirba trečius metus,  išskyrus pirmus metus prie komandos prisijungusią direktoriaus pavaduotoją ūkio ir bendriesiems reikalams. Kiekvienas progimnazijos pedagoginis darbuotojas 2022 m. kvalifikaciją tobulino vidutiniškai 8 dienas per metus (2021 m. – 7 dienas).

Progimnazija kasmet priima mokytis mokinius grįžusius iš užsienio (Didžiosios Britanijos, Norvegijos, Ukrainos ir kt.). 2022 m. rugsėjo 1 d. iš užsienio sugrįžo / atvyko 49 mokiniai, iš jų 29 iš šeimų, dėl karo veiksmų pasitraukusių iš Ukrainos. Įgyvendindama ugdymo šeimoje programą 2020–2022 m. progimnazija vykdė 1 mokinio ugdymą šeimoje, 2022–2023 m. m. namų mokymas skirtas 3  mokiniams. Socialinė parama teikiama 37 progimnazijos mokiniams. 87 mokiniams (suformuotos 4  grupės) teikiamos pailgintos dienos grupės paslaugos. 2021– 2022 m. m. su PPT pažymomis mokykloje teikta švietimo pagalba 67 SUP turintiems mokiniams, iš jų: 56 – su vidutiniais SUP, 11 – su dideliais SUP. Logopedo pagalba teikta – 71 mokiniui.

Įtraukta į ES finansuojamą projektą „Kokybės krepšelis“ (toliau – KK) progimnazijos bendruomenė parengė Veiklos tobulinimo planą (toliau – VTP), kurio įgyvendinimo veiklomis ir priemonėmis yra sudarytos galimybės inovacijoms tiek ugdymo aplinkoje, tiek ir ugdymo organizavimo veiklose įvairių ugdymosi poreikių mokiniams.

Direktorės I. Bagdonienės 2022 m. metinės užduotys orientuotos siekti kiekvieno mokinio pažangos kokybiškai bei šiuolaikiškai organizuojant ugdymo procesą. Svarbiausi akcentai: gerinti pamokos vadybą, gilinti STEAM dalykų mokymą(si), stebėti ir analizuoti kiekvieno mokinio pasiekimų ir pažangos rezultatą.

 Progimnazijoje sukurtas geras mikroklimatas, ypatingas dėmesys skiriamas humanistiniams, bendradarbiavimu grįstiems bendravimo santykiams, kuriama atsakingo valdymo sistema, pagrįsta periodiška būklės analize, į ugdymo tobulinimą orientuota vadovavimo kultūra. Direktorės veikla įvertinta labai gerai.

 Progimnazija per pastaruosius dvejus metus buvo konsultuojama mokyklos valdymo, veiklos planavimo, įsivertinimo, dokumentų rengimo, pradinio ir pagrindinio ugdymo I dalies ugdymo programų įgyvendinimo, nuotolinio darbo, užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje integravimo, ugdymo šeimoje organizavimo, brandos egzaminų organizavimo klausimais ir kt. Kasmet Švietimo skyrius progimnazijoje atlieka teminius patikrinimus. 2021 m. spalio mėn. atliktas progimnazijos Vaiko gerovės komisijos darbo organizavimo vertinimas, 2022 m. analizuota, kaip „Vyturio“ progimnazijoje įgyvendinamas Vyriausybės nutarimas dėl ugdymosi šeimoje organizavimo (tokia forma ugdytas 1 mokinys). Po patikrinimų išvados aptariamos su progimnazijos administracija.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO STIPRIEJI IR TOBULINTINI ASPEKTAI**

Vertintojų komanda, vadovaudamasi įvairių informacijos šaltinių duomenimis, išskyrė 5  stipriuosius ir 2 tobulintinus „Vyturio“ progimnazijos veiklos aspektus. Stiprieji progimnazijos veiklos aspektai nurodo, jog jie labiausiai susiję su pozityvių bendruomenės santykių kūrimu kaip aukštesnių rezultatų bei KK projekto tvarumo garantu. Tobulintini aspektai orientuoja bendruomenę stebėti kiekvieno mokinio pažangos ir pasiekimų pokytį. Vertintojai atkreipia dėmesį į visų bendruomenės grandžių įsitraukimą užtikrinant atsakingą mokinių mokymąsi. Tikėtina, jog didesnis dėmesys ugdymo(si) diferencijavimui ir savo mokymo(si) stebėjimo strategijų taikymui, užtikrins aukštesnius kiekvieno mokinio pasiekimus ir progimnazijos pažangą.

**Stiprieji progimnazijos veiklos aspektai**

1. Progimnazija sudaro sąlygas įvairiapusei mokinių saviraiškai įgyvendinant kryptingą muzikinį bei neformalųjį ugdymą (1.1.1. Rezultatyvumas, 4 lygis).
2. Paveikus mokyklos mikroklimatas skatina mokinių mokymosi motyvaciją (2.1.4. Klasės valdymas, 3 lygis).
3. Atnaujintos ugdymosi aplinkos ir šiuolaikinės mokymosi priemonės skatina mokinių mokymosi motyvaciją, potencialią mokymosi sėkmę (3.1.4. Optimalus išteklių paskirstymas, 3 lygis).
4. Besimokanti, planuojanti ir įgyvendinanti pokyčius mokyklos bendruomenė formuoja bendradarbiavimo kultūrą (3.4. Veikimas kartu, 3 lygis).
5. Mokyklos bendruomenė atvira tarpinstituciniam bendradarbiavimui siekiant mokyklos raiškos ir savitumo (3.6.2. Mokyklos tinklaveika, prasmingumas, 3 lygis).

**Tobulintini progimnazijos veiklos aspektai**

1. Sistemingas individualios pažangos stebėjimas pamokoje ir duomenų panaudojimas padėtų sukurti mokymosi pasiekimų gerinimo strategiją (1.1.3. Pasiekimų ir pažangos pagrįstumas, 2 lygis).
2. Galimybė pamokoje pasirinkti mokymosi būdą, tempą, sudėtingumą skatintų prasmingesnį mokinio mokymą(si) (2.1.1. Diferencijavimas, individualizavimas, suasmeninimas, 2 lygis).

**3. ĮSIVERTINIMO VEIKSMINGUMO MOKYKLOS PAŽANGAI VERTINIMAS**

Progimnazijos veiklos kokybės išorinio vertinimo 2015 m. duomenimis, kaip stiprieji aspektai buvo išskirtos mokyklos tradicijos, klasių mikroklimatas, pageidaujamo elgesio skatinimas ir klasės valdymas, mokytojo ir mokinio dialogas, bendroji rūpinimosi mokiniais politika, psichologinė ir socialinė pagalba, profesinis konsultavimas ir informavimas (įvertinta 3 lygiu), o neformalusis vaikų švietimas – 4 lygiu.

Tobulintini aspektai **–** mokinių mokymosi pasiekimų lūkesčiai, mokytojo veiklos planavimas, mokymo ir gyvenimo ryšys pamokose, mokymosi veiklos diferencijavimas, vertinimas kaip ugdymas, aplinkos jaukumas – įvertinti 2 lygiu.

Progimnazijos administracija per šį laikotarpį (nuo 2015 m. iki 2023 m.) visiškai pasikeitė, tačiau nuostata dėl veiklos tobulinimo tik stiprėja.

Direktoriaus įsakymu sudaryta Veiklos kokybės įsivertinimo grupė kasmet atlieka platųjį įsivertinimą siekiant nustatyti vykstančių mokyklos veikloje pokyčių dinamiką. Su įsivertinimo rezultatais ir grupės parengtomis rekomendacijomis supažindinami pedagoginiai darbuotojai ir tėvai. Sprendimus dėl rekomendacijų įgyvendinimo priima Progimnazijos taryba, Mokytojų taryba, administracija, o įgyvendinimo procesai vyksta metodinių grupių iniciatyvomis.

Pasiekimams stebėti ir mokinių pažangai analizuoti buvo sukurta 1–4 ir 5–8 klasių mokinio individualios pažangos (toliau – MIP) stebėjimo tvarka bei MIP fiksavimo forma. Mokytojai ugdymo procese reguliariai analizuoja kiekvieno mokinio MIP, pusmečio pabaigoje aptaria signalinius įvertinimus. Analizuojami 1–8 klasių metiniai įvertinimai, daug informacijos suteikia tarpiniai mokinių įvertinimai – signaliniai pusmečiai du kartus per metus, pusmečių ir metiniai rezultatai, 4 ir 8 klasių NMPP rezultatai. Stebima SUP turinčių mokinių pažanga bei sudaromas specialiųjų pedagogų pagalbos teikimo tvarkaraštis, atsižvelgiant į mokinių mokymosi rezultatus. Po signalinių įvertinimų nepadarę pažangos mokiniai yra nukreipiami į Vaiko gerovės komisiją (toliau – VGK), kuri priima sprendimus dėl skiriamos pagalbos paketo. Stebima ir koordinuojama mokinių, grįžusių iš užsienio, pažanga. Metodinėse grupėse parengiami siūlymai dėl ugdymo(si) pažangos skatinimo priemonių.

Papildomą informaciją progimnazijos administracijai ir pedagogams teikia OLWEUS tyrimas, pirmų ir penktų klasių mokinių adaptacijos tyrimas, mokytojų ir mokinių tėvų organizuojamos apklausos, Tarptautinio matematikos ir gamtos mokslų tyrimas TIMSS, kurį organizuoja Tarptautinė švietimo vertinimo asociacija IEA, mikroklimato tyrimas, 8 klasių mokinių lankomumo tyrimas. Gauta informacija naudojama rengiant progimnazijos ugdymo, metų veiklos planus bei numatant tikslines tobulinimo veiklas.

Stebint veiklas bei analizuojant mokyklos pateiktus duomenis, vertintojai įvardijo progimnazijos daromą pažangą (lyginant su 2015 m. išorės vertinimo išvadomis). Tačiau besiformuojančiai administracijos komandai svarbu MIP stebėsenos sistemą pritaikyti ir įdiegti pamokos lygmeniu.

Progimnazija VTP stebėsenai vykdyti yra sudariusi koordinavimo darbo grupę, kuri kartą per mėnesį analizuoja duomenis bei teikia siūlymus administracijai dėl tikslingo numatytų priemonių įgyvendinimo. Nustatyta, kad nuo 2022-01-01 iki 2022-11-01 progimnazija panaudojo apie 84 proc. lėšų KK veikloms įgyvendinti.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO VERTINIMAS**

Progimnazijos išorinio teminio vertinimo metu įvertintas pozityvus pokytis ir tvarumą užtikrinančios bendruomenės iniciatyvos, atliepiančios progimnazijos viziją ir tikslus. Kryptingai siekiama gerinti mokinių pasiekimus, taikant mokinio (vaiko) pažangos matavimo sistemą (stebėsenos sistemingumas – 1.1.2.), gerinti ugdymo sąlygas ir aplinką, tobulinti progimnazijos edukacines, saviraiškos bei poilsio erdves, atnaujinti progimnazijos ugdymo priemones (optimalus išteklių paskirstymas – 3.1.4.). Daug dėmesio skirta suteikti pedagoginiam personalui teorinių ir praktinių žinių, kaip užtikrinti kokybišką ugdymo proceso organizavimą (ugdymo(si) integralumas ir įvairovė – 2.1.2., 2.1.3.). Progimnazijos išskirtinumas – puoselėjamas kryptingas meninis (muzikinis) ugdymas, sveikos gyvensenos ir neformaliojo ugdymo veiklos, suteikiančios mokyklai pripažinimą regione ir šalyje (rezultatyvumas – 1.1.1.) ir mokinių, grįžusių iš užsienio, integracija užtikrinama bendruomenės bendra veikla, susitarimais, atsakomybės prisiėmimu (veikimas kartu – 3.4.).

Tačiau pasiekimų ir pažangos pagrįstumas (1.1.3.) vis dar tobulintinas kaip ir pasirinkimo galimybių ugdymo(si) procese užtikrinimas (diferencijavimas, individualizavimas, suasmeninimas – 2.1.1.). Šiuos ugdymo(si) aspektus sustiprinus pamokoje, vyktų pokytis ir mokyklos pasiekimų bei pažangos srityje.

Informacija apie progimnazijos lyderystę (3.2.) ataskaitoje neplėtojama, tačiau iš dalies aptariama aprašant bendruomenės susitarimus (3.1.) ir nuolatinį profesinį tobulėjimą (3.8.), o savivalda (3.3.) ir bendradarbiavimas su tėvais (3.5.) aptariami aprašant veikimą kartu (3.4.).

**4.1. Kaip mokykla įgyvendina mokyklos veiklos tobulinimo planą?**

**4.1.1. Mokyklos veiklos tobulinimo planas**

Kuriant VTP, darbo grupė analizavo progimnazijos 2021–2023 m. strateginio plano prioritetus – stiprinti mokymosi pagalbą įvairių gebėjimų mokiniams, taikant mokinio pažangos matavimo sistemą, užtikrinti saugios, pozityvios aplinkos plėtrą ir materialinės bazės gerinimą. Į jų įgyvendinimą yra orientuotas VTP tikslas bei uždaviniai: stiprinti mokytojų kompetencijas, plėtojant sistemingą kolegialų bendradarbiavimą ir gerinant pamokos vadybą ir tuo siekiant kiekvieno progimnazijos mokinio asmeninės pažangos, naudojant įtraukiojo ugdymo elementus, tikslingai pritaikytoje ir modernioje, emociškai palankioje ugdymo(si) aplinkoje. Įvertindami mokinių mokymosi per praktinę veiklą tikslingumą, progimnazijos VTP rengimo grupė surinko įvairių dalykų metodinių grupių poreikius, apibendrino juos, numatydama bendro naudojimo ir tarpdalykinės integracijos galimybes pasirinktoms įgyvendinti veikloms bei priemonėms.

Mokymosi veiklos pedagogams neapsiribojo teorinėmis paskaitomis, vyko žinių įveiklinimas pamokose, dalijimasis patirtimi „Kolega kolegai“ (stebint ir teikiant grįžtamąjį ryšį), rengiami mokytojų ir mokinių pranešimai STEAM konferencijose Klaipėdos mieste.

Mokinių poilsiui per pertraukas įrengti edukaciniai kampeliai, emocinės socialinės pusiausvyros pratybų organizavimas multisensorinėje, „Pamokos be batų“ erdvėse.

Ugdymo procesas modernizuotas įrengus gamtos mokslų laboratoriją, atnaujinus IT kabinetą, skaityklą. Naujose erdvėse vyksta ne tik dalykų pamokos, bet ir neformalaus ugdymo veiklos.

Progimnazijos VTP numatytos veiklos ir priemonės padėjo mokyklai atsinaujinti žinių, patirtinio mokymosi, naujų technologijų taikymo prasme. 2022–2023 metais VTP įgyvendinamas, 2022 m. atliktas tarpinis rezultatų įsivertinimas. Jo duomenys parodo projekto kiekybinių rodiklių sėkmę, kartu įvardijami nedideli mokinių pasiekimų kokybiniai pokyčiai. Užtikrinus įgyvendinamų veiklų tvarumą, tikėtinas mokyklos akademinių pasiekimų ir pažangos pozityvus pokytis.

**4.1.2. Mokyklos veiklos tobulinimo plano / planų įgyvendinimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.1. Perspektyva ir bendruomenės susitarimai, 3 lygis |  Progimnazijos KK projekto VTP tinkamumą kaitai pagrindžia paveikūs progimnazijos „Perspektyva ir bendruomenės susitarimai“, sudarantys sąlygas ugdymo įstaigos bendruomenei priimti tinkamus sprendimus organizuojant kasdienę ugdymo įstaigos veiklą – paveikiai plėtojama organizacijos tobulinimo kultūra.  Išanalizavę progimnazijos dokumentus, pokalbiuose su administracija, mokytojais, mokiniais, mokinių tėvais bei vertintojų stebėtų pamokų protokoluose užfiksuotą informaciją, vertintojai konstatuoja:* Progimnazijos VTP dera su progimnazijos vizija, misija bei filosofija ir tinkamai padeda bendruomenei įgyvendinti priimtus sprendimus dėl progimnazijos veiklos perspektyvos.
* Perspektyva ir bendruomenės susitarimai tinkami, telkiantys progimnazijos bendruomenę vizijai, misijai, iškeltiems tikslams, uždaviniams įgyvendinti, optimaliai panaudojami turimi žmogiškieji, finansiniai ir materialiniai ištekliai.
* Progimnazijos vizija („Mokykla, teikianti pradinį ir pagrindinį išsilavinimą, atvira kaitai, formuojanti savitą, estetiniu ugdymu pagrįstą mokyklos bendruomenės kultūrą, sveikos gyvensenos įgūdžius“) ir misija („Ugdyti kultūringą, savarankišką, iniciatyvią, atsakingą  už savo pasirinkimus asmenybę atsižvelgiant į prigimtines galias, poreikius bei mokyklos galimybes“) yra orientuotos į ugdytinių socialinės emocinės kompetencijos stiprinimą bei individualios akademinės sėkmės kūrimą ir potencialiai įgyvendinama.
* Progimnazijos bendruomenė, tinkamai atliepdama švietimo politikos pokyčius ir plėtodama patyriminio ir įtraukiojo ugdymo principus, vadovaujasi filosofija: ,,Mums svarbu, kad kiekvienas mokinys patirtų sėkmę...“, orientuojančia bendruomenę tinkamai veikti, įgyvendinant išsikeltą strateginį tikslą: gerinti mokinių pasiekimus, taikant mokinio (vaiko) pažangos matavimo sistemą, – siekti ugdymo(si) kokybės. Dabartinė progimnazijos veikla bei ateities veiklos lūkesčiai yra suderinti su dauguma bendruomenės atstovų (46 proc. tėvų sutinka, kad „Mes mokykloje kalbame apie tai, kokia mūsų mokykla galėtų (turėtų) būti ateityje“), priimtina bendruomenei ir įtraukianti ją į daugelį progimnazijos planavimo procesų, skelbiama interneto svetainėje bei progimnazijos fojė.
* Progimnazijos veiklos planavimas potencialus ir sudarantis galimybę siekti pažangos. Planuojant remiamasi švietimo dokumentais, progimnazijos veiklos kokybės įsivertinimo bei kitų apklausų, tyrimų duomenimis. Veiklos planavimas grįstas progimnazijos bendruomenės atstovų bendradarbiavimu.
* KK projekto progimnazijos VTP tikslas (žr. Mokyklos kontekstas) dera su progimnazijos išsikeltais veiklos strateginiais tikslais: daug dėmesio skiriama mokinių pasiekimams gerinti (sąsajos su 1.1.) bei ugdymo sąlygų bei aplinkų gerinimas ir tiesiogiai atliepia šiuolaikiniam ugdymui keliamus tikslus: ugdymą(si) organizuoti skatinančioje aplinkoje, siekiant kiekvieno mokinio pažangos. Pokalbiuose Metodinės tarybos atstovai ir administracija patvirtino, kad KK projekto VTP siekiama tikslų ir uždavinių, padedančių įgyvendinti progimnazijos viziją – atliepti visos progimnazijos bendruomenės narių poreikius ir siekti ugdymo(si) kokybę.
* Pokalbiuose su Metodine taryba, Progimnazijos taryba bei administracija patvirtinta, kad progimnazijos bendruomenė atsakingai dalyvauja įgyvendindami KK projekto VTP ir atsakingai vykdo stebėseną, kaip įgyvendinamos numatytos priemonės, padedančios siekti ugdymo įstaigos veiklos kokybę gerinančių tikslų. 2022 m. progimnazijos veiklos kokybės įsivertinimo duomenimis, 83,30 proc. mokytojų sutinka, kad „Įgyvendinant mokyklos susitarimus dalyvauja visi mokyklos mokytojai“.

 Iš pokalbio su Progimnazijos veiklos kokybės įsivertinimo grupe vertintojai pastebėjo, kad bendruomenė gerai laikosi susitarimų, o esant poreikiui, inicijuoja peržiūrą ir priėmus sprendimus, juos koreguoja. Optimalus išteklių paskirstymas paveikus, orientuotas į mokinių įvairovę, darantis poveikį progimnazijos veiklos kokybės kaitai ir vertinamas kaip stiprusis veiklos aspektas.* Tinkamai pritaikytos ugdymo(si) aplinkos (laboratorija, IT kabinetas, biblioteka-skaitykla) tikslingai veiklai. Progimnazijoje personalo politika yra vykdoma paveikiai atsižvelgiant į mokinių ugdymo(si) interesus.
* Progimnazijos finansinių išteklių šaltiniai – savivaldybės ir valstybės tikslinės lėšos mokymosi aplinkai ir ugdymo programoms įgyvendinti, projektų ir paramos lėšos. Iš KK projekto gautos papildomos lėšos (143 764 Eur) tinkamai naudojamos veiklos tobulinimo plane iškeltiems 2 uždaviniams (žr. Mokyklos kontekstas), derantiems su progimnazijos strateginiais tikslais, įgyvendinti.
* Gerą poveikį progimnazijos žmogiškųjų resursų stiprinimui, ugdymo(si) aplinkų atnaujinimui bei turtinimui turėjo KK projekto lėšos:

papildomai įsteigtas ir projekto lėšomis finansuojamas mokytojo padėjėjo 0,5 etato;modernizuota biblioteka-skaitykla, kuri tapo pritaikyta pamokoms, edukacijoms, įvairiems renginiams – stebimas intensyvesnis mokinių lankymasis;įrengta gamtos mokslų laboratorija, atnaujintas IT kabinetas;įsigyta IT įrenginių bei mokymo(si) priemonių multisensorinei erdvei, STEAM veikloms;ugdymo procesas papildomas moderniomis ir šiuolaikiškomis mokymo priemonėmis, skaitmeninėmis aplinkomis: „Eduten Playground“. * Iš KK projekto lėšų įsigytos mokymo priemonės padėjo praturtinti mokymo(si) aplinką, priartinti prie šiuolaikinio ugdymo(si) aplinkos reikalavimų. Daugumoje vizito metu stebėtų pamokų materialiniai ištekliai naudoti paveikiai: pamokos aspektas „Ugdymo(si) aplinkos“ įvertintas 2,93 iš 4. Šis pamokos aspektas 17 stebėtų pamokų (N=45) įvertintas labai gerai (51,5 proc.), gerai – 14 pamokų (42,4 proc.), patenkinamai tik 2 pamokose (6,1 proc.) – kaip stiprusis pamokos aspektas išskirtas 21,48 proc. stebėtų pamokų. O kaip tobulintinas – tik 4,82 proc. stebėtų pamokų. Stebėtų pamokų duomenimis, ugdymo(si) aplinkos daro didelį poveikį mokinio pažangai ir pasiekimams – fiksuoti stiprūs šių dviejų pamokos aspektų koreliacijos ryšiai (r=0,72).
* Pokalbyje su vertintojais mokinių atstovai akcentavo, kad KK projekto dėka mokykloje yra laboratorija bei atnaujintas IT kabinetas, kuriuose patogiau ir įdomiau mokytis, bei sensorinis kambarys, kuriame sukurtos tinkamos sąlygos pailsėti, nusiraminti. Beveik visų (96,70 proc.) mokytojų nuomone, ,,Mokyklos ištekliai naudojami lanksčiai, tikslingai ir kūrybingai“.

 Sprendimų pagrįstumas progimnazijoje vertinamas kaip potencialus ir sudarantis tinkamas sąlygas siekti veiklos kokybės pokyčio.* Pokalbiuose su administracija ir pedagogais paaiškėjo, kad susitarimai svarbūs tiek planavimo, tiek įgyvendintos veiklos rezultatų įsivertinimo aspektu. Kasmet progimnazijoje organizuojamas veiklos kokybės įsivertinimas, inicijuojama Veiklos kokybės įsivertinimo grupės veikla, koordinuojama direktoriaus pavaduotojo ugdymui. Apibendrinti įsivertinimo rezultatai potencialiai naudojami tolesnei progimnazijos veiklai planuoti, o sprendimai priimami kolegialiai bendrose diskusijose, - sutinka 93,30 proc. mokytojų. Tačiau tik dalis (44,8 proc.) tėvų sutinka, kad „Mes mokykloje aptariame, kokie darbai mūsų laukia šiais metais (ateityje)“.
* Siekiant išsiaiškinti sutartų KK projekto veiklos tobulinimo priemonių tinkamumą ir rezultatyvumą, 2022 m. progimnazijoje papildomai organizuotas įsivertinimas KK projekto kontekste.

 Progimnazijoje sudarytos tinkamos sąlygos tobulinimo kultūrai plėtoti – įgyvendinti VTP numatytas veiklas. * Progimnazijos veiklos tobulinimo plano pagrindinis tikslas – geresni mokymosi rezultatai. Tikslą įgyvendinti padeda progimnazijoje vyraujanti į ugdymo tobulinimą orientuota vadovavimo kultūra. Tikima, kad siekiant progimnazijos pažangos svarbu tobulinti ir pamokos vadybinius aspektus, ypač mokinio individualios pažangos / pasiekimų stebėjimą (sąsajos su 1.1.). VTP įgyvendinimo tarpinio įsivertinimo duomenimis, 96,70 proc. mokytojų teigia: ,,Mokykloje veikla yra tobulinama nuolat įvedant naujoves, mokiniams įdomesnes veiklas“.
* Progimnazijos pedagogų bendruomenė demonstruoja siekį tobulėti, įgyti naujų kompetencijų, siekiant įgyvendinti švietimo sistemos aktualijas (STEAM. patyriminis ugdymas) bei progimnazijos tikslus (gerinti mokymosi pasiekimus). Taip pat bendruomenėje skatinama reflektuoti savo veiklą bei jos rezultatus – atlikti savo veiklos savianalizę, pildant veiklos įsivertinimo formas. Pokalbyje su Metodinės tarybos atstovais teigta, kad ši informacija aptariama metodinėse grupėse ir apibendrinta teikiama direktoriaus pavaduotojai ugdymui. Iš apibendrintos informacijos atsirinktos tikslinės, prasmingos ir pasiteisinusios veiklos, siekiant mokinių pažangos, plėtojamos progimnazijos ugdomosiose veiklose, taip pat informacija naudojama, planuojant kvalifikacijos tobulinimo renginius.
* Progimnazijoje vyraujant tobulinimo kultūros nuostatoms, nuolatinis pedagogų profesinis tobulėjimas skatinamas ir palaikomas.
 |
| 3.8. Nuolatinis profesinis tobulėjimas, 3 lygis |  Nuolatinio profesinio tobulėjimo aspektas „Atkaklumas ir nuoseklumas“ vertinamas kaip paveikus ir rodantis sąsajas su pedagoginiu darbuotojų pozityviu profesionalumu, kartu nuoseklumą ir tinkamumą pagrindžiantis procesas – potencialus siekiant ugdymo(si) kokybės pažangos organizacijoje.* Progimnazijoje šiuo metu dirba 63 aktyvūs, besimokantys pedagogai, kurių vidutinė pedagoginio darbo patirtis – 16,6 metų. Po 20,9 proc. sudaro pedagogai, kuriems suteikta mokytojo kvalifikacija arba kurie dar neįgiję mokytojo kvalifikacijos, iš jų 14,5 proc. šiuo metu studijuoja. Aukštos pedagoginės kvalifikacijos pedagogų – 32,3 proc., iš jų: 29,1 proc. – metodininkų, 3,2 proc. – ekspertų. Nepaisant didžiulės pedagoginės bendruomenės kaitos, dauguma pedagogų siekia kuo geriau atlikti savo darbą, mokytojai ir administracija nuolat mokosi ir ugdo savo profesinį meistriškumą. 2022 m. įsivertinimo duomenimis, 100 proc. mokytojų teigia, jog siekiantys kuo geriau atlikti savo darbą (3,8 iš 4).
* Progimnazijos mokytojai aktyviai ir nuosekliai domisi naujovėmis, dalyvauja tiek bendruose KK projekto kontekste suplanuotuose, tiek ir individualiai pasirinktuose kvalifikacijos tobulinimo renginiuose, edukacinėse išvykose. 2022 m. vienas progimnazijos pedagogas vidutiniškai kvalifikaciją plėtojo 8 dienas, t. y. 12,5 proc. daugiau laiko skyrė mokymuisi nei 2021 m. (7 dienos). 2022 m. progimnazijos veiklos kokybės įsivertinimo KK projekto kontekste duomenys rodo, kad 71 proc. mokinių ir 69 proc. tėvų sutinka, kad „mokytojai nuolat mokosi“.
* KK projekto įgyvendinimo metu progimnazijos bendruomenei organizuota ilgalaikė kvalifikacijos tobulinimo programa „Šiuolaikinės pamokos vadyba“ (dalyvavo 86 proc. mokytojų ir pagalbos mokiniui specialistų bei 100 proc. mokytojų padėjėjų), mokymai apie STEAM taikymą (dalyvavo 80 proc. mokytojų), kolegialaus bendradarbiavimo „Analizuok, pritaikyk ir reflektuok savo pamokoje“ veiklos ir dalijimosi gerąją patirtimi veiklos („Tiriamųjų darbų pagrindai pradinių klasių mokiniams“). Šie KK projekto metu organizuoti mokymai sudarė galimybę mokytojams kartu mokytis, dalytis įgytomis žiniomis Mokytojų tarybos, metodinių grupių susirinkimuose. KK lėšų tinkamai naudojamos tobulinant pedagogų patyriminio mokymo, įtraukiojo ugdymo ir pamokos organizavimo (vadybines) kompetencijas, kuriant patrauklias ir modernias ugdymosi aplinkas (dalyje stebėtų pamokų mokytojai tinkamai ar veiksmingai naudojosi įsigytomis mokymo priemonėmis, mokiniams mokytis tapo įdomiau).
* Mokiniai pokalbiuose teigė, kad įgyvendinant KK projektą, pamoką kinta: dažniau naudojami IT įrenginiai, organizuojamos bendradarbiavimą skatinančios veiklos, organizuojama refleksija pamokos pabaigoje. Pamokos aspektas „Vadovavimas kiekvieno mokinio ugdymuisi“ vertintas 2,78 (iš 4). Vertintojų stebėtose pamokose (N=45) sąveikos ir aktyvaus mokymosi paradigma fiksuota atitinkami 44,4 proc. ir 11,1 proc. Aspektas „Vadovavimas kiekvieno mokinio ugdymui“ kaip stiprusis pažymėtas 27,41 proc., kaip tobulintinas – 20,48 proc. (sąsajos su 2.1.) stebėtų pamokų.

 Šie faktai rodo mokytojų nusiteikimą ieškoti naujų idėjų, ugdymo aplinkų, motyvuojančių mokinius. Be to, galima konstatuoti, kad mokytojų siekis tobulinti profesinį meistriškumą ir nuoseklus naujai įgytų žinių taikymas ugdymo procese sudaro tinkamas galimybes mokiniams įgyti pažintinių (patirtinio mokymosi ir įsivertinimo) kompetencijų. Paveikios arba veiksmingos šios galimybės mokiniams buvo sudarytos dalyje (55,6 proc.) vertintojų stebėtų pamokų. Tikėtina, jog mokytojams, nuosekliai taikant įgytas kompetencijas pamokoje bei tinkamai pritaikant įsigytas ugdymo(si) priemones pamokose, individuali mokinių ir progimnazijos pažanga bus tvaresnė.  |
| *Stiprieji mokyklos veiklos aspektai*  | *Optimalus išteklių panaudojimas* (3.1., 3 lygis) – atnaujintos ugdymo(si) aplinkos ir šiuolaikinės mokymo(si) priemonės skatina mokinių mokymosi motyvaciją, potencialią mokymosi sėkmę.*Sprendimų pagrįstumas* (3.1., 3 lygis) – perspektyva ir bendruomenės susitarimai bei priimami sprendimai telkia progimnazijos bendruomenę pažangai. |
| *Tobulintini mokyklos veiklos aspektai*  | *Atkaklumas ir nuoseklumas* (3.8., 3 lygis) – projekto KK metu mokytojų išmoktų / atnaujintų šiuolaikinės pamokos vadybos strategijų nuoseklus taikymas pamokoje bei progimnazijoje sutartų bendradarbiavimo, dalijimosi patirtimi būdų organizavimas, orientuojant ne tik į procesą, bet ir į siekiamą rezultatą. |

**4.2. Kaip stebimas mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumas ir tinkamumas mokinių ugdymosi pasiekimams gerinti?**

**4.2.1. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimas / stebėjimo sistema**

 Progimnazija VTP įgyvendinimo stebėsenai vykdyti yra sudariusi koordinavimo darbo grupę, kuri renkasi 1 kartą per mėnesį aptarti vykdomos stebėsenos rezultatus, analizuoti juos bei teikti siūlymus administracijai, kolegoms dėl tikslingo VTP numatytų priemonių įgyvendinimo. Projektas KK sudarė mokyklai galimybę modernizuoti patalpų ir aplinkos erdves, įsigyti pažangiausių mokymosi priemonių, kurios įtraukia ir motyvuoja mokinius. Įrengtos erdvės ir naudojamos priemonės atliepia Geros mokyklos koncepcijos gaires. Įvertinę veiklos kokybės įsivertinimo duomenis, NMPP rezultatus, vertintojai gali teigti, kad progimnazijos 5–8 klasių mokinių pasiekimai 2021–2022 m. m. lyginant su 2020–2021 m. m. pagerėjo, Steigėjo atstovas – Švietimo skyrius konstatuoja, kad „Vyturio“ progimnazijos VTP numatyti kiekybiniai ir kokybiniai rodikliai, susiję su mokinių pasiekimais 2022 m. iš dalies yra pasiekti, nes projektas tęsiasi ir 2023 m.

Ne mažiau kaip 10 kartų per dvejus metus suplanuota parengti projekto viešinimo informaciją mokyklos interneto svetainėje, socialiniuose tinkluose. Kartą per dvejus metus bus parengta viešinimo informacija interneto svetainėje www.svietimonaujienos.lt., kartą per dvejus metus bus parengta viešinimo informacija interneto svetainėje [www.klaipeda.diena.lt](http://www.klaipeda.diena.lt). Du kartus per dvejus metus bus parengta viešinimo informacija socialinių tinklų ir portalo grupėje „Klaipėda aš su tavim“.

Vertintojų surinkta informacija leidžia konstatuoti, jog progimnazijoje vykdoma sisteminga veiklos kokybės įsivertinimo veikla, suteikianti informacijos apie veiklos atitiktį išsikeltų tikslų ir uždavinių įgyvendinimui.

**4.2.2. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimo / stebėjimo sistemos vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| * 1. Mokyklos pasiekimai ir pažanga, 3 lygis
 |  Įgyvendinant Veiklos tobulinimo planą, mokyklos pasiekimai ir pažanga tinkama, pokyčiai nuolat stebimi ir analizuojami, nors pasiekimų ir pažangos pagrįstumas pamokoje vidutiniškas.* Iš pokalbio su mokyklos Metodinės tarybos ir VGK nariais matyti, kad mokytojai pripažįsta KK projekto lėšomis įsigytų priemonių poveikį mokinių ugdymo(si) kokybei. Gamtos mokslų laboratorijos įrengimas sudarė paveikias sąlygas patyriminiam ugdymui. IT kabineto atnaujinimas, papildomų darbo vietų įrengimas sudarė tinkamas sąlygas informacinių technologijų taikymui įvairių dalykų pamokose. Visa tai didina mokinių mokymosi motyvaciją ir turi įtakos mokymosi pažangai. Veiklos tobulinimo ataskaitoje užfiksuota, kad įgyvendinant Veiklos tobulinimo plano uždavinius jau dabar stebimi pasiekimų ir pažangos pokyčiai. 5 proc. padaugėjo 5–8 kl. mokinių, matematikos, IT ir gamtos mokslų besimokančių aukštesniuoju ir pagrindiniu lygiu. 1–4 kl. mokinių, besimokančių pasaulio pažinimo aukštesniuoju ir pagrindiniu lygiu, skaičius padidėjo 2 proc.
* Projekto lėšomis įsteigus 0,5 etato mokytojo padėjėjo, įrengus multisensorinį kabinetą, įsigijus priemonių, sudarytos paveikios sąlygos mokinių, turinčių SUP, ugdymosi rezultatų gerėjimui – 16 proc. daugiau SUP turinčių mokinių mokosi aukštesniuoju ir pagrindiniu lygiu, nors 2 mokiniai nepasiekė privalomo minimumo.
* Išanalizavus NMPP rezultatus, paaiškėjo, kad jie vidutiniški. Lyginant su 2022 m. rezultatais, 2 proc. didesnis 4 kl. mokinių skaitymo rezultato vidurkis, 4 proc. didesnis 8 kl. mokinių matematikos rezultato vidurkis. Ir 4, ir 8 kl. mokinių NMPP rezultatai žemesni už šalies ir rajono rezultatus.
* Pokalbyje su mokyklos taryba paaiškėjo, kad mokyklos bendruomenei svarbus socialinis emocinis ugdymas, sudarantis tinkamas sąlygas mokinių emociniam saugumui, ir neformalusis ugdymas, veiksmingas įvairiapusei mokinių saviraiškai. Pokalbio metu mokiniai ir tėvai pasidžiaugė, kad projekto įgyvendinimo metu mokykloje įrengus patalpą „be batų“, atsirado galimybė kryptingam mokinių emociniam ugdymui, atsipalaidavimui, o tai turi poveikio gerėjantiems ugdymo(si) rezultatams. Atnaujinus mokyklos biblioteką, ji tapo traukos centru dėl organizuojamų renginių, ugdančių mokinių kūrybines galias, formuojančių skaitymo įpročius. 2023 metų veiklos plane įvertinant 2022 m. veiklos plano įgyvendinimo rezultatus, užfiksuoti mokyklos neformaliojo ugdymo pasiekimai. Progimnazijos mokiniai sėkmingai dalyvavo respublikiniuose, tarptautiniuose konkursuose ir pelnė 4 pirmąsias, 9 antrąsias ir 4 trečiąsias vietas. Viena iš mokyklos SSGG stiprybių – „Tenkinami mokinių ugdymo(si) ir saviraiškos poreikiai. Sėkmingai įgyvendinamas kryptingas muzikinis meninis ugdymas“.
* Mokykloje tinkamai stebima bendroji mokymosi pažanga ir pasiekimai. Iš pedagogų tarybos posėdžių medžiagos matyti, kad analizuojami pusmečių ir metiniai rezultatai, įvertinami pokyčiai, aptariamos nesėkmės, suformuluojamos išvados – žingsniai, kas galėtų padėti gerinti rezultatus. Įgyvendindama veiklos tobulinimo plano uždavinius, siekdama kiekvieno progimnazijos mokinio asmeninės pažangos, mokykla tęsia anksčiau pradėtą mokinio individualios pažangos (toliau – MIP) stebėseną. MIP stebi ir fiksuoja mokiniai, kas mėnesį pildydami Mokinio individualios pažangos įsivertinimo lapus, kuriuose įsivertina savo asmeninę ūgtį ir mokymosi rezultatus. Klasių auklėtojai kiekvieno mėnesio pabaigoje „Google“ diske pildo informaciją apie mokinių rezultatus, direktoriaus pavaduotoja ugdymui vertina mokymosi pokyčius. Mokinių mokymosi rezultatus, jų pokyčius elektroninėje erdvėje mato visi mokytojai. Progimnazijos veiklos įsivertinimo duomenimis, 97 proc. mokytojų įsitikinę, kad pažanga mokykloje stebima sistemingai, taip mano 81 proc. tėvų ir 63 proc. mokinių. 2023 m. veiklos plane, siekiant kiekvieno progimnazijos mokinio asmeninės pažangos, numatyta priemonė: „Organizuoti konkrečioje 1–8 klasių klasėje dirbančių mokytojų susirinkimus, kuriuose aptariama kiekvieno vaiko individuali pažanga ir numatomos pagalbos priemonės“. Pokalbio su Metodine taryba metu patvirtinta, kad tokie pokalbiai vyksta. O esant būtinybei teikiama neatidėliotina pagalba. Mokinio individualios pažangos įsivertinimo tvarkos apraše numatytos individualios pagalbos kryptys: užduočių diferencijavimas pagal mokinių galimybes, geriau besimokančio mokinio pagalba mokiniui (draugas – draugui), papildomos mokytojo konsultacijos pagal poreikį. Pokalbyje su administracija buvo išskirta viena pagalbos kryptis – papildomos konsultacijos, nors pamokose buvo užfiksuota draugas – draugui pagalbos teikimo pavyzdžių. Galima daryti išvadą, kad individualios pažangos stebėjimas, pagalbos teikimas mokykloje tinkamas.
* Mokinio individualios pažangos įsivertinimo tvarkos apraše apibrėžta: „Mokytojai ugdymo proceso metu nuolat stebi mokinį, pasirinktu būdu fiksuoja individualią pažangą, analizuoja rezultatus, juos aptaria individualiai su mokiniu ir tėvais“. Vizito mokykloje metu paaiškėjo, kad mokytojai laikosi susitarimo fiksuoti pažangą – jie stebi mokymosi pokyčius akcentuodami formalųjį vertinimą. Ugdymo procese (pamokoje) kiekvieno mokinio pažangos stebėjimas nesistemingas. Retai vertintojų stebėtose pamokose mokytojai demonstravo vertinimo būdus, leidžiančius stebėti kiekvieno mokinio daromą pažangą. „Pasiekimų ir pažangos pagrįstumas“ pamokoje vidutiniškas. Pusėje stebėtų pamokų (N=45) šis aspektas vertinamas 2 lygiu (vidurkis – 2,5). Jei pamokoje ir taikomas formuojamasis vertinimas, jis dažniausiai orientuojamas į veiklos procesą ir emocijas. Kiekvieno mokinio pažangos ir pasiekimų matavimas pamokoje neišskirtinis (vidurkis – 2,34).
* Progimnazijoje tinkamai teikiama informacija apie mokinių ir mokyklos pasiekimus įvairioms interesų grupėms. Tėvai apie vaikų pasiekimus sistemingai informuojami per elektroninį dienyną. Mokykloje organizuojami trišaliai pokalbiai, tėvų dienos. Mokytojai apie mokinių pasiekimus informaciją gauna ir patys ja dalijasi elektroninėje erdvėje. Apie kitus pasiekimus – laimėjimus olimpiadose, konkursuose, varžybose – informacija teikiama progimnazijos „Facebook“ paskyroje.
 |
| *Stiprieji mokyklos veiklos aspektai*  | Paveikus mokyklos mikroklimatas skatina mokinių mokymosi motyvaciją. Puikūs mokytojų ir mokinių tarpusavio santykiai, specialistų teikiama pagalba užtikrina palankią emocinę aplinką, sudarančią prielaidas mokinių ugdymo(si) rezultatų gerėjimui. |
| *Tobulintini mokyklos veiklos aspektai*  | Sistemingas individualios pažangos stebėjimas pamokoje ir duomenų panaudojimas padėtų sukurti mokymosi pasiekimų gerinimo strategiją, įgalintų mokinius vertinti ir planuoti savo mokymąsi. |

**4.3. Kaip mokyklos nusimatyti veiklos vertinimo rodikliai, jų aiškumas padeda įsivertinti veiklos pokytį ir stebėti poveikį mokyklos pažangai?**

**4.3.1. Mokyklos nusimatyti veiklos vertinimo rodikliai**

Progimnazijos VTP rengusi darbo grupė rėmėsi metodinių grupių pateiktais pedagogų mokymosi lūkesčiais bei priemonių poreikiu inovatyviam ugdymo procesui organizuoti. Kryptingai pasirinkti kokybiniai ir kiekybiniai vertinimo rodikliai projekto laikotarpiui. Kiekybiniai rodikliai įvardinti konkrečiais skaičiais (pvz., edukacinių išvykų, dalyvių, paskaitų skaičius ir kt.). Kokybiniai rodikliai numatyti nedideliam pokyčiui per projekto įgyvendinimo laikotarpį. Pokytis matuojamas analizuojant signalinių pusmečių, pusmečių, metinius mokinių įvertinimus, 4 ir 8 klasių NMPP rezultatus, vykdant mokytojų, mokinių ir tėvų apklausas. Dokumentų analizės būdu, pokalbių, pamokų stebėjimo metu surinkti duomenys leidžia konstatuoti, kad progimnazijoje sudarytos tinkamos sąlygos tobulinimo kultūrai plėtoti, veikimui kartu – užtikrino galimybę tinkamai suplanuoti bei įgyvendinti VTP numatytas veiklas.

 **4.3.2. Mokyklos nusimatytų veiklos vertinimo rodiklių turinio ir jų naudojimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.4. Veikimas kartu, 3 lygis |  Veikimas kartu – bendradarbiavimo kultūra ir kolegialus mokymasis progimnazijoje potencialūs. Mokyklos valdyme atstovaujami visų mokyklos bendruomenės narių interesai. Savivaldos atstovai renkami atvirai ir skaidriai. Mokyklos savivalda funkcionuoja ne kaip formali, o kaip realiai veikianti, savarankiškai priimanti sprendimus institucija. Pripažįstama požiūrių ir nuomonių įvairovė, palaikoma diskusija, gerbiama kiekvieno nuomonė.* 2022 m. gruodžio mėn. plačiojo įsivertinimo duomenimis, 97 proc. apklaustų mokytojų nurodo, kad mokykloje turi galimybę rodyti iniciatyvą ir įgyvendinti savo idėjas. 97 proc. respondentų teigia, kad lyderiai telkia bendruomenę pokyčiams, mokymuisi ir įsivertinimui. 90 proc. mokytojų jaučiasi mokyklos komandos dalimi, jaučia kolegų geranorišką palaikymą ir pagalbą. 97 proc. respondentų teigia, kad mokosi drauge ir vieni iš kitų.
* Pokalbyje su Progimnazijos taryba tėvų atstovai teigė, kad tėvai įsitraukia į vaikų ugdymą(si) įvairiomis formomis – plėsdami jų kultūrinį akiratį, skatindami pažintinį aktyvumą, padėdami išsikelti ambicingus ugdymosi tikslus ir jų siekti, taip pat dalyvaudami mokyklos veiklose, individualiuose ir bendruose susitikimuose su mokytojais, inicijuodami prasmingas veiklas, projektus, vesdami pamokas ar kitas veiklas.
* 2022 m. gruodžio mėn. plačiojo įsivertinimo duomenimis, su teiginiu ,,Aš aktyviai dalyvauju mokyklos renginiuose, bendruose susitikimuose su mokytojais, pamokose“ visiškai sutinka / ko gero, sutinka dauguma (60,90 proc.) tėvų.
* 55 proc. tėvų teigia, kad mokykla priima argumentuotus tėvų pasiūlymus, juos svarsto ir įgyvendina. 53 proc. tėvų mano, kad mokyklos darbuotojai bendradarbiauja ir palaiko vienas kitą. 74 proc. nurodo, jog mokytojai bendradarbiauja su tėvais dėl asmeninės vaiko mokymosi pažangos. 72 proc. respondentų teigia, kad mokytojų vedamos pamokos yra įdomios bei šiuolaikiškos. 77 proc. tėvų mano, kad mokyklos mokytojai stengiasi kuo geriau vesti pamokas. 38 proc. pastebi, kad mokytojai mokosi vieni iš kitų. 69 proc. nurodo, kad mokytojai nuolat mokosi ir tobulėja.
* Pokalbyje su Progimnazijos taryba tėvai patvirtino, kad posėdžių metu aptariami svarbūs mokyklai klausimai, pvz., KK projekto rengimas ir įgyvendinimas. Tėvų iniciatyva puošiama, gražinama mokyklos aplinka, tėvai prisideda savo darbu (mokyklos teritorija puošiama gėlėmis). Tėvai regi pokyčius, ypač aplinkų ir emocinių jausenų srityje.
* Tėvų siūlymu apsvarstyti ir priimti sprendimai dėl švediško stalo valgykloje, dėl uniformų rinkinio papildymo, laiko be telefono (vaikai per pamokas ir pertraukas nesinaudoja telefonais), mokinių saugumo užtikrinimo rakinant mokyklos duris.
* Tėvų informavimo ir švietimo sistema atitinka tėvų poreikius ir mokyklos specifiką. Mokytojai domisi tėvų galimybėmis padėti vaikams augti ir pasiūlo tėvams tinkamus pagalbos ir bendradarbiavimo būdus bei formas. Mokytojai ir tėvai bendradarbiauja (skiria laiko ir inicijuoja susitikimus, pokalbius ir kt.) palaikydami ir skatindami mokinio pažangą, stiprindami jo psichinę ir fizinę sveikatą bei socialumą.
* Nuo 2022 m. progimnazijoje aktyviai pradėjo veikti mokinių savivalda, spalio mėnesį išrinktas mokyklos prezidentas ir jo komanda (vieniems metams). Pokalbyje su mokinių taryba ir prezidento komanda išryškėjo mokinių indėlis kuriant mokyklos mikroklimatą. Mokinių nuomonė ir idėjos yra išklausomos ir vertinamos, skatinamas bendruomeniškumas, mokinių saviraiškus dalyvavimas prasmingose veiklose. Šiame procese aktyviai dalyvauja Mokinių taryba – klasių savivaldos lyderiai. Sudaromos galimybės mokinių socialines emocines kompetencijas taikyti ir įtvirtinti įvairiuose gyvenimo kontekstuose (pvz.: skatinama savanorystė, dalyvavimas pilietinėje, socialinėje ir kitoje bendruomeninėje veikloje).
* 2022–2023 m. m. mokyklos bendruomenė susitarė dėl bendro tikslo – teikiant sistemingą ir veiksmingą švietimo pagalbą ugdyti kūrybišką, iniciatyvią, teigiamos emocinės savijautos ir nuolatinės asmeninės pažangos siekiančią asmenybę. Numatytam tikslui pasiekti pasirinktos tokios priemonės: organizuojamos integruotos veiklos, atviros pamokos, dalyvaujama konkursuose, olimpiadose, rengiant edukacinius projektus, analizuojant mokinių pasiekimus ir pažangą, mokytojų kvalifikacijos tobulinimo kursuose.
* Pokalbyje su Klaipėdos m. savivaldybės administracijos Švietimo skyriaus vyriausia specialistė pritarė mokyklos informacijai, kad mokytojai mokosi drauge ir vieni iš kitų: dalydamiesi patirtimi, atradimais, sumanymais ir kūriniais, studijuodami šaltinius, stebėdami kolegų pamokas. Sąmoningas ir kryptingas mokymasis vyksta įvairiose mokytojų komandose. Periodiškai organizuojamos mokytojų išvykos, skirtos akiračiui plėsti ir mokinių ugdymo turiniui praturtinti bei aktualizuoti. Metodinėje taryboje priimami sprendimai dėl profesinės kvalifikacijos plėtojimo, dalijimosi darbo patirtimi.
* Progimnazija 2022 m. organizavo 3 respublikines ir miesto konferencijas, kuriose mokytojai, mokiniai dalijosi gerąja patirtimi. Respublikinė teorinė – praktinė konferencija „Vaiko sveika gyvensena šiandien – galimybės ir perspektyvos“ bei mokinių kūrybinių darbų konkursas. Mokytojai įtraukiojo ugdymo elementus pristatė ir savo gerąja patirtimi pasidalino respublikinėje nuotolinėje konferencijoje-praktikume „Įtraukusis ugdymas: tikėjimas kiekvieno vaiko sėkme“, skaityti 5 pranešimai. Klaipėdos miesto pradinių klasių konferencijoje „Tiriamieji darbai pradinių klasių mokytojams“ pristatyta 14 pranešimų. 2021 m. organizuota respublikinė konferencija „Pažinimo kompetencija tyrinėjant“. Taip pat nuolat dalyvaujama respublikiniuose ir tarptautiniuose projektuose: Erasmus+, Etwining (mokyklai suteiktas Etwining ženklelis).
* Progimnazijos pedagoginis personalas kol kas dar formuojasi kaip komanda (14,5 proc. mokytojų dar studijuoja, o 19 pedagogų šioje progimnazijoje dirba pirmus metus), tačiau analizuodami stebėtų pamokų ir kitų veiklų protokolus, vertintojai konstatuoja, kad palankus mokymuisi progimnazijos mikroklimatas sudaro sąlygas visiems pedagogams veikti kartu ir siekti kiekvieno mokinio sėkmės. Pasidalytosios lyderystės strategija tik sustiprintų jaunų pedagogų įsitraukimą ir tapatumą su mokykla.
 |
| *Stiprieji mokyklos veiklos aspektai*  | Bendradarbiavimo kultūra užtikrina visų progimnazijos bendruomenės atstovų galimybę dalyvauti mokyklos veiklos pokyčių įgyvendinime. |
| *Tobulintini mokyklos veiklos aspektai*  | Pasidalytosios lyderystės skatinimas suteiktų daugiau erdvės naujoms idėjoms įgyvendinti progimnazijos veikloje. |

**4.4. Kaip užtikrinamas veiklų, lemiančių mokinių pažangą ir pasiekimus, tvarumas?**

**4.4.1. Veiklų, lemiančių mokyklos mokinių pažangą ir pasiekimus, tvarumas**

1. veiklos ir 2023–2025 m. strateginiame planuose prisiimama atsakomybė:
* gerinti ugdymo sąlygas ir aplinką, tobulinti progimnazijos edukacines, saviraiškos bei poilsio erdves;
* gerinti mokomųjų dalykų integralumą, ugdant mokinių dalykines ir asmenines kompetencijas;
* tobulinti ugdymo(si) procesą šiuolaikiškose edukacinėse erdvėse;
* atnaujinti progimnazijos ugdymo priemones – vadovėlius, IKT bazę;
* kurti estetišką, modernų, informatyvų interjerą, atnaujinti bendrąsias erdves ir aplinką – renovuoti pagrindinę laiptinę, aktų ir sporto sales, muzikos kabinetus.

Direktorės metinėse užduotyse 2023 m. pagrindinis dėmesys skiriamas mokytojų kolegialaus mokymosi bei gerosios patirties dalijimosi stiprinimui, mokinių mokymosi skatinimo sistemos tobulinimui, progimnazijos VTP numatytų veiklų įgyvendinimui.

2023 m. UP gamtamoksliniams gebėjimams ugdyti skiriama daugiau pasaulio pažinimo dalykui skirto ugdymo laiko. Siekiant padėti ugdytis praktinius gamtamokslinius gebėjimus, dalį dalykui skiriamo laiko ugdymas vyks tyrinėjimams palankioje aplinkoje, natūralioje gamtinėje (pvz., parke, miške, prie vandens telkinio ar pan.) aplinkoje, laboratorijose (optimaliam gamtos laboratorijos funkcionavimui būtinas laboranto etatas). Socialiniams gebėjimams ugdytis numatyta ugdymo procesą vykdyti socialinės, kultūrinės aplinkos pažinimui palankioje aplinkoje (pvz., lankantis visuomeninėse, bendruomenių, kultūros institucijose ir pan.). Organizuojant matematinį ugdymą vadovautis ne tik BU matematikos dalyko programa, bet ir nacionalinių bei tarptautinių mokinių pasiekimų tyrimų rekomendacijomis, naudojant informacines komunikacines technologijas, skaitmenines mokomąsias priemones.

Vertintojų nuomone, įgyvendinus visus numatytus susitarimus bei pasitelkus mokyklos tinklaveiką bus užtikrinami geri progimnazijos pasiekimai ir pažanga.

**4.4.2. Veiklų, lemiančių mokyklos mokinių pažangą ir pasiekimus, tvarumo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 2.1. Ugdymo(si) organizavimas, 3 lygis |  Įvertinus ugdymo proceso gerinimo siekius, numatytus įgyvendinti „Kokybės krepšelio“ projekte, išanalizavus stebėtų pamokų informaciją, galima teigti, kad ugdymo(si) organizavimas mokykloje tinkamas, išskyrus veiklos aspektą „Diferencijavimas, individualizavimas, suasmeninimas“, kuris vertinamas patenkinamai ir yra tobulintina veiklos sritis.* Progimnazijos 2022−2023 mokslo metų ugdymo plane numatytos ugdymo turinio ir ugdymo proceso diferencijavimo galimybės rodo, kad mokykloje vykdomas diferencijavimas siekiant sudaryti sąlygas mokiniams patirti sėkmę. Tam naudojamos valandos mokinių poreikiams tenkinti. Be nuolatinių konsultacijų, mokiniams skiriamos valandos pagal poreikį, kaip patvirtino mokyklos direktorė – gabiems vaikams ruošiantis olimpiadoms, konkursams. 5–8 kl. mokiniai turi galimybę pasirinkti ir mokytis matematikos, kalbų, gamtos ir socialinių mokslų dalykų modulių pagal individualius poreikius.

 Vizito mokykloje metu pokalbyje su mokyklos Metodine taryba išsakyta mintis, kad orientuojantis į mokyklos viziją, mokyklos tobulinimo plano uždavinius, metodinė veikla nukreipta į pastoliavimą ir universalaus dizaino ugdymui taikymą. Lankantis pamokose tinkamų diferencijavimo, individualizavimo, suasmeninimo pavyzdžių stebėta nedaug. Tik pavienėse pamokose demonstruotas kelių lygių pamokos uždavinys, galimybė pasirinkti pagalbos būdus, atsižvelgiant į mokinių gebėjimus skiriamos individualizuotos užduotys. 20 proc. pamokų „Diferencijavimas, individualizavimas, suasmeninimas“ išskirtas kaip tobulintinas aspektas, vertinimo vidurkis – 2,27. Tik vidutiniškai skirtingų gebėjimų mokinių poreikių tenkinimą vertina mokinių tėvai. Progimnazijos veiklos įsivertinimo duomenimis, 39 proc. tėvų mano, kad ugdymas mokykloje organizuojamas diferencijuojant, individualizuojant ir suasmeninant ugdymo turinį, metodus ir būdus.* Veiklos tobulinimo ataskaitoje užfiksuota, kad mokytojai KK projekto lėšomis tobulino kvalifikaciją, išklausė 40 val. programą „Šiuolaikinė pamokos vadyba“, mokėsi vieni iš kitų taikydami „Kolega kolegai“ metodą, pamokose vadovaudamiesi šiuolaikinės pamokos principais. Pokalbyje su Metodine taryba išsakytos mintys, kad „Kolega kolegai“ metodo taikymas paveikus, nes mokykloje didelė pedagogų kaita ir yra galimybė mokytis vieniems iš kitų: iš jaunųjų – IT naudojimo pamokose, iš turinčių didesnės patirties – pamokų planavimo metodikos. Vertintojai užfiksavo, kad mokymasis – seminaruose, konsultacijose, vieniems iš kitų – turi poveikio tinkamam ugdymo(si) organizavimui. Stebėtose pamokose lanksčiai naudojamos įvairios priemonės ir metodai, užduotys ir veiklos, skatinančios mokinių bendradarbiavimą. Pamokos aspektas „Įvairovė“ 26,7 proc. stebėtų pamokų išskirtas kaip stiprusis, vertinimo lygis – 2,8.
* Įgyvendinant mokyklos tobulinimo planą daug dėmesio skirta ugdymo(si) integralumui. KK projekto lėšomis įsigytos priemonės, įrengtos erdvės, seminarai ir mokymai, susiję su STEAM, patyriminiu mokymu(si), IT naudojimu pamokoje, turi įtakos paveikiam ugdymo(si) organizavimui. Pokalbio metu biologijos mokytoja pabrėžė, kad gamtos mokslų laboratorijos įrengimas didina mokinių motyvaciją, nes mokiniams labiau patinka patyriminės pamokos laboratorijoje. Vykdant KK projektą, mokykloje padaugėjo integruotų pamokų. 2023 m. mokyklos veiklos plane numatytos ir visus metus organizuojamos integruotos pamokos ir pamokų ciklai, numatyti ir įgyvendinami integruoti projektai ir veiklos. Vizito mokykloje savaitę visi mokiniai dalyvavo pažintinio ugdymo dienos „Pažink, tyrinėk, atrask“ veiklose. Įvertinus stebėtas pamokas paaiškėjo, kad 40 proc. pamokų „Ugdymosi integralumas“ išskirtas kaip stiprusis pamokos aspektas (vidurkis – 3). Mokomųjų dalykų integracijos pamokose stebėta nedaug, pvz.: matematikos ir informacinių technologijų, pasaulio pažinimo ir fotografijos, bet dažnoje pamokoje į naują dalyko turinį integruojamos mokinių patirtys, per mokomuosius dalykus mokomasi suvokti savo pojūčius, paveikiai ugdomos kompetencijos.
* ,,Kokybės krepšelio“ projekto veiklos naujai sukurtose erdvėse turi poveikio ne tik mokymosi pasiekimams, bet ir palankiam ugdymui(si), mokyklos mikroklimatui, atvirumu, pasitikėjimu, bendradarbiavimu grįstiems santykiams. Socialinė pedagogė pasidalino pastarųjų (KK projekto įgyvendinimo) metų sėkmės istorijomis – sėkminga mokinio socializacija, grąžinimu į mokyklą, sėkminga mokinio, turinčio ypatingų ugdymosi poreikių, integracija. Ryškiausi pedagoginės veiklos pokyčiai stebimi pamokose. Apibendrinus stebėtų pamokų informaciją, galima teigti, kad pamokose vyrauja aiškūs susitarimai ir jų laikymasis, pozityvaus elgesio skatinimas, socialinis emocinis ugdymas, pagarbūs santykiai. „Klasės valdymas“, kaip stiprusis pamokos aspektas, stebėtas 29 (64,4 proc.) pamokų, vertinimo vidurkis – 2,87.

 Vizito mokykloje metu stebėtas mandagus mokinių elgesys. Aiškūs susitarimai mokykloje dėl mobilių telefonų (ne)naudojimo. Bendru mokinių tėvų ir mokytojų sutarimu mokiniai mobiliais telefonais nesinaudoja ne tik pamokų, bet ir pertraukų metu, todėl turi laiko kokybiškam bendravimui, įvairioms veikloms, kurių padaugėjo pasinaudojus KK projekto lėšomis: poilsio zonos, bibliotekos erdvė ir kt. Mokyklos mokinių saugumui paveikus ir kitas susitarimas, priimtas Mokyklos taryboje – dėl ugdymo proceso metu galimybės išeiti iš mokyklos ir patekti į ją apribojimo. Pokalbyje su mokinių tėvais paaiškėjo, kad būtent dėl mokinių saugumo mokykla yra patraukli, dar dėl mokytojų ir galimybės mokiniams pasirinkti muzikinės krypties neformalaus ugdymo užsiėmimus. |
| 3.6. Mokyklos tinklaveika, 3 lygis |  Mokyklos tinklaveika užtikrina tinkamą bendradarbiavimą su socialiniais partneriais, jos prasmingumas padeda siekti užsibrėžtų tikslų – pasiekimų ir pažangos gerėjimo.* Šiuo metu progimnazija pasirašiusi 37 bendradarbiavo sutartis su aukštosiomis mokyklomis, kitomis švietimo institucijomis, Klaipėdos sporto centru, Klaipėdos vaikų laisvalaikio centru, Lietuvos moksleivių sąjunga, Lietuvos šaulių sąjunga ir kt. organizacijomis. Mokyklos tinklaveika užtikrina progimnazijos atvirumą. Dalyvaudama KK projekte mokykla suplanavo ir kartu su kitomis ugdymo įstaigomis įgyvendino įvairias veiklas. Paminėtina „STEAM diena“ su Klaipėdos Sendvario, „Vyturio“, „Gabijos“ progimnazijų pedagogais, kolegialus mokymasis su kitų Klaipėdos mokyklų pradinio ugdymo mokytojais – paskaitų ciklas ir praktiniai darbai „Tiriamųjų darbų pagrindai pradinių klasių mokiniams“, konsultacijos su Klaipėdos Litorinos mokyklos pedagogais įtraukties klausimais. Yra pavyzdžių, kad mokykla palaiko glaudžius ryšius su buvusiais mokiniais. 2022 m. organizuotas esamų ir buvusių mokinių koncertas, skirtas progimnazijos 35-erių metų jubiliejaus progai „Vyturys suteikia sparnus...“. Vizito mokykloje metu bibliotekos organizuotame renginyje – poezijos popietėje „Atverk širdį poezijai“ dalyvavo ne tik svečiai iš kitų ugdymo įstaigų, bet ir prieš dvejus metus mokyklą baigusi mokinė su tėčiu. Beveik visi mokyklos mokytojai (93 proc.) įsivertindami progimnazijos veiklą tvirtina, kad mokykla yra atvira ir bendradarbiaujanti. Taip mano ir 75 proc. tėvų.
* Partnerystė su kitomis institucijomis prasminga, sudaro sąlygas mokyklos pedagoginei bendruomenei dalintis patirtimi, dalyvauti įvairiuose projektuose, kurių aktyvios ir įdomios veiklos skatina mokinių įsitraukimą, pažangą, parodo mokymosi prasmę. Progimnazijos savitumas – muzikinė pakraipa – sudaro prielaidas bendradarbiavimui su Klaipėdos Stasiaus Šimkaus konservatorija, muzikos mokyklomis. Mokiniai dalyvauja įvairiuose konkursuose, renginiuose (pvz., Senosios muzikos festivalis „Senoji muzika“, Vokalinių duetų festivalis „Dviese“ ir kt.). Mokyklos veiklos plane, įvertinant 2022 m. sėkmes, akcentuota, kad sėkmingam ugdymo turinio įgyvendinimui didelę įtaką turėjo intensyvus pedagogų įsitraukimas į įvairias veiklas: bendradarbiaujant su Klaipėdos vaikų laisvalaikio centru vykdytas projektas „Vandenyno herojus“, su Klaipėdos Stasio Šimkaus konservatorija – edukacinis projektas „Tarpdalykinė kūrybinė laboratorija“. Siekiant perimti gerąją mokinių ugdymosi patirtį išplėtota socialinė partnerystė su Klaipėdos Juozo Karoso ir Klaipėdos Jeronimo Kačinsko muzikos mokyklomis, Klaipėdos „Varpo“ gimnazija vykdyti 3 bendri renginiai. Progimnazija 2022 m. organizavo 3 respublikines ir miesto konferencijas, kuriose mokytojai, mokiniai dalijosi gerąja STEAM patirtimi, patyriminio mokymosi klausimais. Progimnazija organizavo Klaipėdos miesto ir regiono 5–8 klasių orientacines varžybas „Mano mieste...“, kuriame dalyvavo Klaipėdos miesto ir rajono mokyklos. Įvairios projektinės veiklos padeda mokiniams ugdytis bendrąsias kompetencijas, bendrauti ir bendradarbiauti, atveria platesnes ugdymo(si) galimybes.

 Pokalbyje su VGK išsakyta mintis, kad dalyvaujant KK projekte, įgyvendinant mokyklos veiklos tobulinimo plane numatytą mokymosi kokybės pokytį, siekiant atliepti SUP turinčių mokinių poreikius, paveikus bendradarbiavimas su Klaipėdos Litorinos mokykla, įgyvendinančia specialųjį ugdymą. Litorinos mokyklos pedagogai stebėjo progimnazijos kolegų pamokas, teikė pasiūlymus dėl darbo su SUP turinčiais mokiniais, dalijosi metodine medžiaga.Įvertinus surinktą medžiagą galima daryti išvadą, kad progimnazijos tinklaveikos prasmingumas tinkamas. Taip mano ir 70 proc. mokinių tėvų. |
| *Stiprieji mokyklos veiklos aspektai*  | Mokyklos bendruomenė atvira tarpinstituciniam bendradarbiavimui siekiant mokyklos raiškos ir savitumo. Bendravimas ir bendradarbiavimas su socialiniais partneriais, panaudojant KK projekto lėšas padeda veiksmingai ugdyti mokinių bendrąsias kompetencijas, gilinti patyriminį ugdymą(si), sudaro sąlygas mokytojams tobulinti kvalifikaciją. Kartu su partneriais dalyvaujant integruotose veiklose sudaromos paveikios sąlygos tarpdalykiniams ryšiams ir SUP turinčių mokinių įtraukčiai. |
| *Tobulintini mokyklos veiklos aspektai*  | Sudarytos galimybės pamokoje pasirinkti mokymosi būdą, tempą, sudėtingumą, skatintų prasmingesnį mokinio mokymą(si). |

**5. REKOMENDACIJOS DĖL MOKYKLOS PAŽANGOS KRYPTINGUMO IR VEIKLOS TVARUMO UŽTIKRINIMO**

Atsižvelgdami į surinktus vertinimo duomenis dėl progimnazijos padarytos pažangos projekto KK metu, vertintojai rekomenduoja:

Steigėjui:

rasti galimybę laboranto etatui finansuoti, taip užtikrinant sklandų įgytų mokymo priemonių ir įrangos panaudojimą pamokoje, organizuojant aktyvų patirtinį mokymąsi.

Administracijai ir pedagogams:

sistemingai stebėti individualią pažangą pamokoje, šių duomenų panaudojimas padėtų sukurti mokymosi pasiekimų gerinimo strategiją, įgalintų mokinius vertinti ir planuoti savo mokymąsi;

plėsti 5–8 klasių koncentre dirbančių pedagogų patirties dalijimosi praktiką su grįžtamuoju ryšiu „Kolega–kolegai“, taip sudarant galimybę pedagoginio meistriškumo mokytis vieniems iš kitų.

Pedagogams ir švietimo pagalbos specialistams:

Sudaryti galimybes mokiniams pamokoje pasirinkti mokymosi būdą, tempą, sudėtingumą, tai skatintų prasmingesnį mokymą(si).